На основу члана 37. Статута Града Ниша ("Службени лист Града Ниша", број 88/08 , 143/16 и 18/2019),

Скупштина Града Ниша на седници одржаној \_\_\_\_\_\_\_\_\_\_\_ 2021. године донела је

**Р Е Ш Е Њ Е**

I **УСВАЈА СЕ** Извештај о раду и пословању Народног музеја Ниш за 2020. годину, 02 бр. 196/1-21 од 10.03.2021. године, који је Одлуком 02 бр. 196/4-21-3 од 10.03.2021.године усвојио Управни одбор Установе.

II Решење доставити Народном музеју Ниш, Градскoj управи за друштвене делатности и Градскoj управи за финансије.

Број:

У Нишу,

**СКУПШТИНА ГРАДА НИША**

**Председник**

**Бобан Џунић**

**Образложење**

Чланом 37. став 1. тачка 24. Статута Града Ниша предвиђено да Скупштина Града Ниша разматра и усваја годишње извештаје о раду установа и других јавних служби чији је оснивач.

Управни одбор Народног музеја Ниш, на седници одржаној 10.03.2021.године, Одлуком 02 бр. 196/4-21-3 усвојио је Извештај о раду и пословању Народног музеја Ниш за 2020. годину и доставио га Градскoj управи за друштвене делатности на даље поступање.

У 2020. години, Народни музеј Ниш, као установа од великог културног значаја овог дела Србије, наставила је започете активности, а посебну пажњу посветила је реализацији својих основних циљева: обради и заштити збирки и презентацији културног, историјског и духовног наслеђа организовањем изложби, радионица и издавачком делатношћу.

У прошлој години музеј је објавио четири каталога изложби, једну монографију, три зборника и једну публикацију, а припремљен је и Зборник музеја бр.29, који ће изаћи у првом кварталу 2021. године.

У изложбеним просторима Синагоге и промо-галерије „Сремац-Миљковић“ организовано је пет тематских изложби. Такође, Народни музеј Ниш је гостовао са изложбом „Медијана, задужбина Константина Великог“, „Вајар Милован Крстић“ и „Заборављени јунак др Владан Ђорђевић“.

Реализовано је рашчишћавање терена и геомагнетна снимања на праисторијском локалитету Хумска чука, чиме је терен адаптиран за даља ископавања у сарадњи са Археолошким институтом, а средствима Министарства културе и информисања и Града. Овај значајан локалитет пружа археолошко благо из бронзаног, гвозденог доба, као и римског периода.

У 2020. години уложен је велики напор да се реши један од највећих проблема музеја - проблем адекватних депоа, као и изложбеног простора, односно зграде музеја, с обзиром на то да је мултифункционална зграда у ул. Милојка Лешјанина у процесу реституције враћена власницима. У том циљу је и 2019. године формирана Радна група за реализацију набавке за пројектну документацију за нову зграду Музеја, решењем Градоначелника. По укидању ванредног стања, жири је одабрао првопласирано решење, чиме су створени предуслови да Ниш добије интегрални музејски објекат. Сви радови су јавно публиковани изложбом у јуну 2020. Године.

У 2020. години, забележен је пад броја посетилаца, услед пандемије covid-a 19. Објекте музеја обишло је тек 23.616 посетилаца, што није изменило динамику обављања редовних активности од стране запослених, али је новонасталу ситуацију Музеј искористио за уређивање депоа и дворишних простора својих објеката.

Имајући у виду да је Извештај о раду и пословању Народног музеја Ниш за 2020. годину сачињен у складу са законом и прописима Града, као и циљевима садржаним у оснивачком акту, Градска управа за друштвене делатности предлаже доношење Решења као у диспозитиву.

вршилац дужности начелника

Градске управе за друштвене делатности

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Катарина Митровски